Hof hoor van 'hel' ná vrou se skietdood | Maroela Media
Jurie Steenberg Dinsdag in die hof. (Foto: Christel Cornelissen)
Sy lewe is in hel verander.
Só lui 'n gedeelte van die slagofferimpak-verklaring van Jurie Steenberg, wewenaar van die vermoorde Riekie Steenberg, wat Dinsdag in die hooggeregshof in Pretoria voorgelees is.
Riekie Steenberg (50) is in Junie 2016 op 'n kleinhoewe in Kameeldrift, in die noordooste van Pretoria, in 'n gewapende rooftog doodgeskiet. Jurie Steenberg is tydens die aanval in die blad gewond en ernstig aangerand.
Dolphy Sambok (45) en Karabo Ephraim Semake (25) is vroeër vandeesmaand skuldig bevind aan Riekie Steenberg se moord, asook klagte wat insluit gewapende roof en poging tot moord. Vonnisverrigtinge het vandag begin.
In sy verklaring sê Jurie Steenberg hy was sedert die aanval die teiken van tallose skinderstories en hy is in 'n stadium selfs as 'n verdagte in die saak beskou. Hy is ná die aanval en weens die beserings wat hy destyds opgedoen het in permanente pyn. Hy sukkel ook weens pyn en vrees om snags te slaap en sê sy sakeonderneming het groot skade gely.
"My skoonfamilie het boonop my lewe hel gemaak," lui sy verklaring.
Jurie Steenkamp sê in sy verklaring hy beoog om die Kameeldrift-omgewing binnekort te verlaat. "My lewe hier is verby," het hy in sy verklaring gesê en terselfdertyd gevra dat die skuldiges verantwoordbaar gehou word.
In 'n verklaring van Diaan Lourens, Riekie seun, wat ook tydens die verrigtinge voorgelees is, sê Lourens die familie worstel met talle vrae. "Met een skoot is ons geliefde van ons weggeneem."
In die verklaring sê Lourens ook die familie vind dit bitter moeilik om hulle lewens ná die voorval voort te sit. "Ons worstel met die wete dat sy wreed vermoor is en dat haar moordenaars nog nie gevonnis is nie.
"Sy is egter nou op 'n veilige plek waar God se liefde haar omvou."
Regter Hennie de Vos wou by Sambok en Semake se regsverteenwoordigers weet of daar enige vooruitsig op rehabilitasie vir die twee is. Sambok het verskeie vorige veroordelings en sy vingerafdrukke en DNS is onder meer op 'n toneel gevind waar daar by 'n fasiliteit van die departement van korrektiewe dienste in Brits ingebreek is. Uitspraak is nog nie in daardie spesifieke saak gelewer nie.
"As 'n man besluit om by 'n tronk in te breek, kan jy ooit sê dat daardie mens gerehabiliteer kan word?" wou De Vos weet.
Die regter het ook gesê hy het tydens die hofverrigtinge geen berou by enige van die twee gesien nie.
"Ons almal glo in die goedheid van die mensdom, maar êrens moet ons die streep trek. Het ons in dié land nie al te ver gegaan nie?" het die regter gesê.
"Êrens langs die pad is genoeg genoeg."
Die saak word Woensdag voortgesit.
In die nuus Jurie en Riekie Steenberg moorde
Outa reageer op Sanral-lening
Ek hou van daai regter. Genoeg is genoeg
My innige simpatie aan Jurie Steenberg wat sy vrou verloor het en dan nog deur die familie valslik beskuldig word as medepligtige. Ek hoop hulle vra hom om verskoning en dat hy kan aangaan met sy lewe.
Die doodstraf so net die regte antwoord vir daardie twee gewees het maar nou ja ons weet dit sal nie plaasvind nie en so ook met ander, dit is waarom hulle geen berou toon nie want hulle weet oor 'n paar jaar is hulle weer uit en dan doen hulle dit maar weer4.
Dis vir my snaaks dat die skoonfamilie dadelik uitgekryt word as die badies. Niemand weet presies wat in die familie situasie aangegaan het. Niemand kan hulle kwalik neem siende dat sy vorige vrou in dieselfde manier dood is. Dis net menslik om so iets te vermoed. Niemand dink aan wat haar ouers en familie moes deurmaak nie, en nog steeds moet. Ja, dis vir hom erg, maar hy kan nog 'n vrou kry, haar ouers kan nie nog 'n kind kry nie. Om jou kind so aan die dood af te staan, breek 'n ouer.
Jurie, ek salueer jou. Na al die valse beskuldigings op hierdie selfde media, het jy regop gebly, al was dit seer. Jy het jou eerste vrou op dieselfde manier verloor. Ek is dankbaar die booswigte is gevang. Sterkte oud kollega, staan sterk. God sal jou bewaar!